text: Безглутенов крамбъл с череши - Know How To Cook
  юни 13, 2018 март 17, 2020 8
  Крамбъл с череши (без глутен и без захар)
  Буквално съм обсебена от черешите последните седмици. Както всяка година по това време. Обожавам ги и няма сила, която да ме удържи да не прекалявам с тях. Добре, че понякога разума надделява.
  Юни е и е логично да си хапваме череши на корем. Предпочитам ги сурови, но и в десерт не ги отказвам. Дори и чътни приготвих с тях. Видяхте ли го? Интересно е, много вкусно и си подхожда с… месо. Направо са си комбина.
  Да се върнем на крамбъла. Сигурно сте го видели вече в Instagram. Крамбълът е изключително лесен десерт, който се приготвя с минимални усилия, ограничен набор от продукти и след това цялото семейство дружно го изяждате с голямата лъжица. За да е по-голямо удоволствието, може да гарнирате с лъжица качествен сладолед, но за мен и без него си е супер.
  Крамбълът е с британски произход и става популярен след Втората Световна война. Може да го срещнете както в сладък, така и в солен вариант, но сладкият е по-популярен. Класическият вариант се приготвя от задушени плодове, покрити с хрупкава коричка, приготвена от масло, брашно и захар.
  Черешов крамбъл – в две версии
  Всъщност вече съм ви показвала един черешов крамбъл, но той е с пшенично брашно. Което означава какво – глутен. Има си и захар и масло, както изисква класическата рецепта за този десерт. През последните години не се разбирам с глутена в зърнените храни, но пък обичам крамбъл и реших да направя безглутенова версия. В новата версия пропуснах и захарта. Знаете ли, много ми хареса този вариант.
  Усеща се нежния вкус на черешите. Кокосовото масло и стърготини деликатно подчертават леката им естествена сладост, която след изпичане е добила нови измерения. Добавката от стафиди, току припомня на небцето, че има и по-сладки неща, новеднага те препраща към нежната сладост на черешите и осъзнаваш, че не е задължително десертът да е убийствено сладък, за да искаш още и още и да не можеш да спреш. Ооо, забравих бадемите. Те са хрупкавата нотка, без която не може.
  Все още топлият крамбъл няма типичната за този десерт хрупкава коричка, но обещавам да ви хареса. След охлаждане и престой в хладилника, хрупкавата коричка е налице. Любителите на кокосовите продукти ще го харесат. Опитайте да заместите черешите с вишни, вишнап или сини сливи, за да го превърнете крамбъла в съвършено различен десерт.
  Крамбъл с череши (с овесена коричка) (съдържа глутен)
  Веган шоколадов сладкиш с череши (съдържа глутен)
  Кексчета с череши (съдържат глутен)
  Станка Стоянова Безглутенов крамбъл с череши Print This
  Брой порции: за форма с размери 10х18 см (2-3) порции Време за готвене: 45 минути
  За черешовата основа
  50 г пълномаслени кокосови стърготини
  50 мл не много твърдо кокосово масло
  Сложете черешите в подходящ съд – тесен и дълбок за предпочитане.
  Поръсете със стафидите и разбъркайте внимателно.
  Смелете бадемите. Не е нужно да е на брашно. Нека има и някое друго парченце.
  Прибавете кокосовите стърготини и канелата. Разбъркайте всичко.
  Добави студеното, но не много твърдо кокосово масло. С пръсти втрийте сухите съставки в него така че да се образуват трохи. Действайте бързо, защото кокосовото масло бързо се топи от топлината на ръцете.
  Поръсете трохите върху черешите. Печете за 30 минути в предварително загрята фурна до 160-170 градуса.
  Крамбълът се сервира топъл, но и студен е вкусен.
  Това количество е подходящо за съд с размери 10 х 18 см. Подходящ за елиминационна фаза на АИП, ако бадемите се заместят с кокосово брашно или се пропуснат.
  Ще се радвам на отзивите ви за крамбъла, и не само, затова пишете ми, тук, във Facebook, в Instagram
  Yordanka юни 14, 2018 at 13:20
  мога ли да заменя кокосовите стърготини с кокосово брашно? И може би да смеся кокосово брашно с лимецово за да се получи по-изразена коричка? 🙂
  Да в този вариант, докато е все още топъл крамбъла няма хрупкава коричка, за съжаление, но понякога се налага да се правят компромиси с някои неща.
  Не съм опитвала вместо кокосови стърготини да използвам кокосово брашно. По-принцип то абсорбира много течност. Не съм сигурна дали финалният резултат би бил добър на вкус или ще е с леко тричава консистенция.
  За да получите по-изразена коричка е нужно да има и захар и краве масло. Ако за вас тези продукти не са проблем и не държите да е без глутен (лимецът също съдържа глутен), погледнете тук за коричката https://know-how-to-cook.com/2011/06/cherry-crumble.html
  Ще се радвам да пишете отново и да споделите как сте го приготвили 🙂
  Гери юни 19, 2018 at 10:09
  Здравейте, изпробвах рецептата и много ми хареса,. Очаквах, че няма да е достатъчно сладко, но вкусът е превъзходен и балансиран. Добавих единствено ванилия, т.к. съм и голям фен:). Следващият път мисля да добавя и нещо за основа, за да може да се сервира по-лесно. Някакви идеи?
  Станка Стоянова юни 22, 2018 at 12:12
  Здравей, Гери! Вкусът на крамбъла наистина е много нежен и балансиран. Крамбълът по принцип си е труден за сервиране. Обикновено го поднасям в купички. Ако се сложи някаква основа, вече става съвсем различен десерт, но пък би могла да експериментираш по темата. 🙂
  Обожавам ванилия, но през последната година не мога да открия ванилия в шушулка, а онази синтетичната изобщо не ми харесва. От къде се снабдяваш с ванилия?
  elena януари 15, 2019 at 17:32
  Бадемите не са в елиминационна фаза АИП, въвеждат се едва във втора фаза, махнете този коментар или ги заменете с друго брашно. Хубав ден!
  Станка Стоянова януари 21, 2019 at 23:34
  В елиминационна фаза на АИП всички ядки и семена са изключват от менюто. Допуснала съм неволна грешка. Вече е коригирано. Благодаря!
  Ивелина юни 12, 2020 at 17:58
  Ивелина юни 30, 2020 at 17:42
  Само да добавя нещо – вместо кокосови стърготини използвах кокосов чипс, който добавих към бадемите в чопъра, съвсем за кратко.